
Text rozhodnutia
Súd: Krajský súd Žilina Spisová značka: 21S/98/2016 Identifikačné číslo súdneho spisu: 5016200525 Dátum vydania rozhodnutia: 17. 05. 2017 Meno a priezvisko sudcu, VSÚ: JUDr. Veronika Poláčková ECLI: ECLI:SK:KSZA:2017:5016200525.3 Uznesenie Krajský súd v Žiline, v právnej veci žalobcov: 1/ doc. PhDr. F. L. PhD., nar. XX.XX.XXXX, M. 4, XXX XX M., 2/ doc. PaeDr. Y. N., PhD., nar. XX.XX.XXXX, E. XX, XXX XX D., 3/ doc. PaeDr. G.. W. T., PhD., nar. XX.XX.XXXX, U. Dr. K. E. XXXX/XX, XXX XX M. G., 4/ JUDr. Y. G., PhD., nar. XX.XX.XXXX, XXX XX M. XXX, 5/ doc. PhDr. K. F., CSc., nar. XX.XX.XXXX, D. XX, XXX XX R., adresa na doručovanie: XXX XX E. nad D. XXX, 6/ Mgr. G. Q., PhD., nar. XX.XX.XXXX, XXX XX H. N. XX, všetci právne zastúpení: Mgr. Stanislav Fekete, advokát so sídlom U.. Sv. Y. č. XX/XX, XXX XX D., proti žalovanému: Katolícka univerzita v Ružomberku, Hrabovská cesta 1A, 034 01 Ružomberok, IČO: 37801279, právne zastúpený: Hrušovský Legal, s.r.o., advokátska kancelária, so sídlom Odborárska 5, 831 02 Bratislava, v konaní o správnej žalobe proti uzneseniu Akademického senátu žalovaného č. 45/2016 zo dňa 07.06.2016, takto r o z h o d o l : Správny súd žalobu odmieta. Žalovaný m á voči žalobcom v rade 1/ až 6/ právo na úplnú náhradu dôvodne vynaložených trov konania o d ô v o d n e n i e : 1. Žalobou zo dňa 20.06.2016, doručenou súdu dňa 22.06.2016, sa žalobcovia v rade 1/ až 6/ (ďalej aj ako „žalobcovia“) prostredníctvom právneho zástupcu domáhajú zrušenia uznesenia Akademického senátu žalovaného č. 45/2016 zo dňa 07.06.2016 a č. 46/2016 zo dňa 07.06.2016. Krajský súd uznesením č. k. 21S/98/2016-89 zo dňa 27.03.2017 vylúčil konanie o správnej žalobe zo dňa 20.06.2016 proti uzneseniu Akademického senátu žalovaného č. 46/2016 zo dňa 07.06.2016 na samostatné konanie a predmetom konania vo veci sp. zn. 21S/98/2016 ostalo preskúmanie zákonnosti uznesenia Akademického senátu žalovaného č. 45/2016 zo dňa 07.06.2016. Žalobcovia žalobu skutkovo a právne odôvodnili nasledovne: Žalovaný je právnickou osobou, ktorej zákon zveril rozhodovanie o právach a povinnostiach fyzických a právnických osôb v oblasti záujmovej samosprávy, ktorej rozsah vymedzuje § 6 zák. č. 131/2002 Z.z. Akademický senát Katolíckej univerzity v Ružomberku (ďalej aj ako „ AS KU“) prijal na svojom 5. zasadnutí dňa 07.06.2016 okrem iného aj nasledovné rozhodnutia: Uznesenie č. 45/2016 v znení: „AS KU berie na vedomie list Veľkého kancelára KU z 2. júna 2016 č. 2937/16, stotožňuje sa s jeho obsahom a konštatuje, že došlo k vážnemu spochybneniu a legitimity zloženia viacerých členov AS PF KU na jeho 27. zasadnutí, a preto v zmysle § 9 ods. 3 zákona NR SR č. 131/2002 Z. z. o vysokých školách v platnom znení AS KU preberá pôsobnosť AS PF KU vymedzenú citovaným zákonom na nevyhnutnú dobu, a to do času uskutočnenia a zavŕšenia volieb do AS PF KU. Zároveň zaväzuje aktuálny AS PF KU, aby do momentu zavŕšenia volieb nezasadal a následne neprijímal žiadne uznesenia.“ Uznesenie č. 46/2016 v znení: „AS KU v súlade so štatútom KU a Štatútom PF KU či. 12 ods. 17 d) a podľa Volebného a rokovacieho poriadku AS PF KU čl. I ods. 14 vyhlasuje hlasovanie o odvolaní šiestich členov za zamestnaneckú časť AS PF KU: doc. PaedDr. Y. N., PhD., doc. PaedDr. W. T., PhD., PhDr. F. L., PhD., Mgr. Y. G., PhD., doc. PhDr K. F., PhD., Mgr. G. Q., PhD. na deň 14.06.2016 v zasadačke PF KU (č. 139)od 08.00 - 14.00 hod. Priebeh hlasovania riadi a zabezpečuje komisia pre odvolávanie v zložení: PhDr. Y. G., PhD. (predseda) Doc. G. A., PhD. PaedDr. K. T., PhD. Mgr. Q. T. Mgr. F. G. (za študentskú časť} Člen AS PF KU je odvolaný ak za jeho odvolanie hlasuje nadpolovičná väčšina zúčastnených členov zamestnaneckej časti akademickej obce. Platnosť odvolania člena AS PF KU nadobúda platnosť dnom zverejnenia výsledkov. O priebehu a výsledku hlasovania komisia vyhotoví zápisnicu, ktorú predseda komisie zašle predsedovi AS KU najneskôr dňa 15.06.2016 do 12.00 hod. Hlasovanie o odvolaní je ukončené zverejnením výsledkov hlasovania o odvolaní členov AS PF KU za zamestnaneckú časť, najneskôr dňa 15.06.2016 do 14.00 hod.“ Podľa ust. čl. 46 ods. 2 Ústavy SR každé rozhodnutie orgánu verejnej správy je preskúmateľné súdom, pokiaľ zákon ho výslovne nevylúčil z prieskumu. Nakoľko zákon č. 131/2002 Z.z. v žiadnom zo svojich ustanovení nevylučuje právomoc súdu preskúmať rozhodnutia vydané podľa tejto právnej normy, je nevyhnutné prijať záver, že vyššie cit. rozhodnutia žalovaného podliehajú súdnemu prieskumu správnymi súdmi. V tejto súvislosti žalobcovia poukázali na uznesenie Najvyššieho súdu SR sp. zn. 3Nds/1/2012 zo dňa 22.02.2012: „Žalovaný ako vysoká škola je samosprávnou inštitúciou a vykonáva samosprávne funkcie voči akademickej obci vysokej školy. Subjekty, voči ktorým je samospráva vykonávaná nie sú určené územnou pôsobnosťou vysokej školy, ale vnútorným vzťahom k vysokej škole, tým, že tvoria akademickú obec vysokej školy. Akademická samospráva je preto vykonávaná nie na územnom princípe, ale na tzv. záujmovom princípe, ktorý predpokladá existenciu vnútorného vzťahu medzi samosprávnym orgánom a členom akademickej obce. Nie je preto rozhodujúce, kde má člen akademickej obce bydlisko. Vysoká škola nemá svoj územný obvod a na rozdiel od orgánov verejnej správy založených na územnom princípe (napr. obce, mestá - územná samospráva), nevykonáva pôsobnosť voči neurčitému počtu subjektov, kde vzťah k subjektu je vymedzený územným obvodom. S ohľadom na túto okolnosť vysokú školu nie je možné kvalifikovať ako orgán s pôsobnosťou pre celé územie Slovenskej republiky. Vecná príslušnosť na konanie v tejto právnej veci nie je založená podľa ustanovenia § 246 ods. 2 písm. b/ O.s.p., ale vecne príslušný je krajský súd v zmysle § 246 ods. 1 O.s.p.“ Žalobcovia namietali, že vyššie cit. rozhodnutia neobsahujú základné náležitosti rozhodnutia, tak ako ich predpokladaná ust. § 47 Správneho poriadku - odôvodnenie a poučenie o opravnom prostriedku. Obe rozhodnutia sú nepreskúmateľné pre nedostatok dôvodov. Túto vadu nezhojuje ani skutočnosť, že v Uznesení č. 45/2016 je uvedený poukaz na obsah Listu Veľkého kancelára KU z 2. júna 2016 č. 2937/16, s ktorým sa akademický senát stotožňuje. V Liste Veľkého kancelára KU z 2. júna 2016 č. 2937/16 sa uvádza, že „po dôkladnom preštudovaní zaslaných zápisníc z rokovaní AS, vnútorných predpisov PF súvisiacich s definíciou akademickej obce PF, voľbami členov tak zamestnaneckej ako aj študentskej častí akademického senátu (napr. Štatút KU, Štatút PF KU, Zásady volieb do AS PF KU (vrátane zásad pre voľby dňa í 15.2016}} som dospel k nasledovnému názoru. a) Vnútorné predpisy, ktorými sa má riadiť zloženie akademickej obce a senátu PF KU, ako aj voľby do zamestnaneckej a študentskej časti akademického senátu zjavne vykazujú znaky veľmi vážnych nekonzistentnosť, znaky vzájomných rozporov ale aj rozporu so zákonom o vysokých školách, znaky nejasnosti, nejednoznačnosť a možností rôznych protichodných interpretácii, ktoré boli akademickou obcou dlhodobo vedome alebo nevedome prehliadané a neriešené. b) Najmä v súvislosti s priebehom a výsledkami 26. a 27. zasadania akademického senátu PF KU došlo k prudkej akcelerácii a prehĺbeniu rozporov vo vnútri akademickej obce Pedagogickej fakulty. c) Došlo k vážnemu spochybneniu legitimity a zloženia akademického senátu, k spochybneniu súladu volieb do AS PF KU so Štatútmi a so zákonom o vysokých školách. d) Relevantnou a značnou časťou akademickej obce došlo k iniciovaniu procesu odvolávania niektorých členov zamestnaneckej časti AS ako vyjadrenia ich nesúhlasu s priebehom a výsledkami už spomínaného 26. a 27. zasadania akademického senátu PF KU.“ Hoci sa v predmetnom liste uvádza, že Veľký kancelár dospel k vyššie uvedenému názoru na základe dôkladného preštudovania vnútorných predpisov a zaslaných zápisníc, v liste absentujú konkrétne úvahy o tom, v čom konkrétne má spočívať rozpor vnútorných predpisov so zákonom o vysokých školách a z akého dôvodu. V liste nie je vysvetlené, na základe čoho sa Veľký kancelár domnieva, že došlo k spochybneniu legitimity a zloženia AS PF KU. Žalovaný formuláciou použitou vo svojom Uznesení č. 45/2016 výslovne nekonštatoval, že zloženie AS PF KU je v rozpore so zákonom o VŠ. Žalobcovia konkrétne vo vzťahu k namietanej nezákonnosti Uznesenia č. 45/2016 uviedli, že majú za to, že neboli naplnené zákonné podmienky na to, aby v zmysle § 9 ods. 3 zákona č. 131/2002 Z. z. AS KU prebral pôsobnosť AS PF KU. Namietali neprimeranosť tohto opatrenia. Z ust. § 9 ods. 3 z. č. 131/2002 Z.z. vyplýva, že ak akademický senát príslušnej fakulty vykonáva svoju pôsobnosť v zložení, ktoré je v rozpore s týmto zákonom alebo vnútornými predpismi fakulty verejnej vysokej školy, je akademický senát verejnej vysokej školy oprávnený urobiť také opatrenia, aby sa zloženie akademického senátu tejto fakulty uviedlo do súladu s týmto zákonom a s vnútornými predpismi tejto fakulty. Aj keď zákon o vysokých školách bližšie nešpecifikuje, aké konkrétne opatrenia je akademický senát vysokej školy oprávnený vykonať pre dosiahnutie vyššie uvedeného účelu, nepochybne musí ísť o také opatrenia, ktoré jednak čo najmenej zasahujú do autonómie fakulty a zároveň rešpektujú zákonmi a Ústavou SR garantovanú ochranu subjektívnych práv dotknutých osôb, najmä členov akademickej obce. Medzi takéto práva patri najmä právo vykonávať mandát zvoleného člena akademického senátu, ktoré je verejným subjektívnym právom žalobcov. Predmetné právo je garantované ustanoveniami § 23 ods. 2 písm. f) v spojitosti s § 26 ods. 2 zák. č. 131/2002 Z. z., ktoré sú vyústením všeobecného ústavne garantovaného práva podľa čl. 21 Listiny základných práv a slobôd, ktoré zaisťuje občanom právo podieľať sa na verejnej správe výkonom aktívneho a pasívneho volebného práva. Ochranu volebného práva pritom nemožno obmedziť len na proces získania mandátu voľbou, ale tiež na možnosť mandát vykonávať, lebo len samotná voľba bez následnej možnosti mandát vykonávať, by bola len formálnym právom bez materiálneho ústavného obsahu. Akademický senát žalovaného bol povinný prihliadať na to, aby neprimeraným spôsobom nezasiahol do tohto subjektívneho práva. Pokiaľ existovala možnosť, aby akademický senát fakulty sám uviedol do súladu so zákonom vnútorné predpisy (napr. Štatút Pedagogickej fakulty Katolíckej univerzity v Ružomberku zo dňa 23.09.2008, Volebného a rokovacieho poriadku akademického senátu PF KU (príloha č. 2 Štatútu PF KU) zo dňa 23.09.2008 a pod.), čo bolo s poukazom na čl. 12 ods. 18 písm. b. Štatútu fakulty plne v jeho kompetencii, neexistoval legitímny dôvod, aby došlo k aplikácii § 9 ods. 3 zák. č. 131/2002 Z.z. Žalobcovia namietali aj neexistujúci základ pre rozhodnutie. Akademický senát sa v plnom rozsahu stotožnil s právnym názorom Veľkého kancelára, že: „vnútorné predpisy, ktorými sa má riadiť zloženie akademickej obce a senátu PF KU. ako aj voľby do zamestnaneckej a študentskej časti akademického senátu zjavne vykazujú znaky veľmi vážnych nekonzistentnosti, znaky vzájomných rozporov ale aj rozporu so zákonom o vysokých školách...“. Aj keď z uznesenia nie je možné zistiť, o aké konkrétne vnútorné predpisy ide, zrejme sa mal namysli Štatút Pedagogickej fakulty Katolíckej univerzity v Ružomberku zo dňa 23.09.2008, schválený Akademickým senátom žalovaného dňa 24.02.2009. Je paradoxné a v rozpore s princípom právnej istoty, že ten istý orgán, ktorý schválil tento vnútorný predpis, so značným odstupom času spochybňuje jeho súlad so zákonom a v nadväznosti na to legitimitu niektorých členov akademického senátu fakulty. Žalobcovia prezentovali právny názor, že pokiaľ už raz bol predmetný štatút fakulty schválený akademickým senátom vysokej školy, je v záujme zachovania právnej istoty vylúčené, aby ten istý orgán ex tunc spochybňoval legitimitu riadne zvolených členov orgánu fakulty pre jeho údajný rozpor so zákonom, a to bez toho, aby bol tento rozpor konštatovaný právoplatným rozhodnutím súdu. Počas obdobia viac ako 7 rokov sa uskutočnilo niekoľko volieb do orgánov fakulty, ktoré následne prijímali rozhodnutia, a to tak vo vzťahu k tretím subjektom navonok, ako aj dovnútra voči členom akademickej obce, pričom rozhodnutia prijaté počas uvedeného obdobia žalovaný do dnešného dňa ani nespochybňuje. Nakoľko neexistuje súdne rozhodnutie, ktoré by konštatovalo nesúlad niektorého z vnútorných predpisov vysokej školy so zákonom, bolo Uznesenie č. 45/2016 prijaté akademickým senátom žalovaného predčasne, bez akéhokoľvek právneho základu. S poukazom na uvedené, žalobcovia boli toho názoru, že napádané rozhodnutie je nepreskúmateľné pre nedostatok dôvodov, pričom vychádza aj z nesprávneho právneho posúdenia veci, a preto navrhli, aby Krajský súd v Žiline ako príslušný súd, napadnuté rozhodnutie žalovaného - Uznesenie Akademického senátu č. 45/2016 zo dňa 07.06.2016 v celom rozsahu zrušil. 2. Žalovaný vo vyjadrení k veci zo dňa 14.11.2016 uviedol, že podaný žalobný návrh považuje v celom rozsahu za nedôvodný. V zmysle ustanovenia § 491 ods. 1 zákona č. 162/2015 Z.z. Správny súdny poriadok (ďalej len „SSP“) ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. Žalobou napadnuté uznesenia č. 45/2016 a č. 46/2016 prijaté Akademickým senátom Katolíckej univerzity v Ružomberku (ďalej len „AS KU“) na svojom 5. zasadnutí dňa 07.06.2016 (ďalej spoločne len „napadnuté uznesenia AS KU“), sú s poukazom na ustanovenie § 2, § 3 a § 7 SSP vylúčené z preskúmavania v rámci správneho súdnictva. V zmysle ustanovenia § 8 zákona č. 131/2002 Z.z. o vysokých školách v znení neskorších predpisov (ďalej len „zákon o vysokých školách“) akademický senát verejnej vysokej školy nie je štatutárnym orgán verejnej vysokej školy. Akademický senát verejnej vysokej školy má postavenie kontrolného orgánu vo vzťahu k činnosti rektora v zmysle § 7 zákona o vysokých školách. Zákonodarca nezveril akademickému senátu kompetenciu rozhodovať o právach, právom chránených záujmoch a povinnostiach tretích osôb v oblasti verejnej správy tak, že takýmto rozhodnutím, môže byť fyzická alebo právnická osoba ukrátená na svojich právach. Rozhodovanie akademického senátu nenesie v sebe vzťah verejnoprávnosti, a teda preskúmanie takéhoto rozhodnutia v správnom súdnictve je neprípustné. Akademický senát nie je správnym orgánom, ktorého postup alebo rozhodnutie by mohlo byť predmetom súdneho prieskumu v správnom súdnictve. Podľa žalovaného v predmetnej veci napadnuté uznesenia AS KU nemajú povahu individuálnych správnych aktov, t.j. nejde o rozhodnutia, ktoré by mali povahu rozhodnutí o právach, právom chránených záujmoch alebo povinnostiach fyzickej alebo právnickej osoby, a ktoré by tak bolo možné preskúmavať v správnom súdnictve (uvedené pritom platí rovnako pre právnu úpravu SSP ako aj pre predchádzajúcu právnu úpravu podľa piatej časti Občianskeho súdneho poriadku). V zmysle ustanovenia § 7 písm. b) SSP správne súdy nepreskúmavajú správne akty orgánov verejnej správy, ktoré nemajú povahu rozhodnutia o právach, právom chránených záujmoch alebo povinnostiach fyzickej osoby a právnickej osoby, najmä rozhodnutia a opatrenia organizačnej povahy a rozhodnutia a opatrenia upravujúce vnútorné pomery orgánu, ktorý ich vydal, ak tento zákon neustanovuje inak. V prípade napadnutých uznesení AS KU ide práve o takéto správne akty, ktoré sú vylúčené z preskúmavania v rámci správneho súdnictva, a preto žalovaný navrhol, aby konajúci súd podanú žalobcu odmietol s poukazom na § 98 ods. 1 písm. g) SSP. Vo vzťahu k meritu veci žalovaný uviedol, že oprávnenie akademického senátu verejnej vysokej školy prevziať pôsobnosť akademického senátu fakulty (§ 9 ods. 3 zákona o vysokých školách) bola zavedená novelou zákona o vysokých školách č. 455/2012 Z.z. Z dôvodovej správy k uvedenej novele zákona vyplýva, že dotknutým ustanovením sa „vysokej škole tiež umožňuje riešiť problémy, ktoré nastanú v činnosti jednotlivých fakúlt, bez potreby externého zasahovania, a to možnosťou prevziať pôsobnosť akademického senátu fakulty akademickým senátom vysokej školy.... Vytvára sa možnosť riešiť mimoriadne situácie, ktoré môžu vzniknúť z dôvodu nefunkčnosti samosprávnych orgánov fakúlt vysokých škôl alebo ich konania v rozpore s vnútornými predpismi vysokej školy. V takýchto prípadoch bude možné, aby akademický senát verejnej vysokej školy prevzal na nevyhnutný čas kompetencie akademického senátu fakulty a zjednal nápravu. V súlade s princípmi samosprávnosti sa dôvody a spôsob úpravy ponecháva na vnútorné predpisy vysokej školy, avšak základný okruh dôvodov sa navrhuje priamo v zákone. Doterajšia právna úprava umožňuje obmedziť pôsobnosť samosprávnych orgánov fakulty len rozhodnutím ministerstva po súhlase reprezentácii vysokých škôl, a to len v štyroch prípadoch uvedených v § 104. Takýto postup je časovo a administratívne náročný, a neumožňuje dostatočne rýchlo reagovať na vzniknutú situáciu. Z uvedených dôvodov sa umožňuje vysokej škole vyriešiť väčšinu problémov v rámci jej súčasti interne, bez externého zasahovania.“ Z gramatického výkladu ustanovenia § 9 ods. 3 zákona o vysokých školách ako aj z dôvodovej správy k uvedenému zákonu vyplývajú akademickému senátu verejnej vysokej školy oprávnenia vykonávať pôsobnosť akademického senátu príslušnej fakulty a v rámci tejto činnosti urobiť (ďalšie) vhodné opatrenia, aby sa zloženie akademického senátu fakulty uviedlo do súladu so zákonom. Zákonodarca vymedzuje len exemplifikatívny (nie taxatívny) resp. základný výpočet oprávnení akademického senátu verejnej vysokej školy, ktoré môže vykonávať počas prebratia pôsobností akademického senátu fakulty. Zákon teda nezakazuje akademickému senátu verejnej vysokej školy vykonať aj iné kroky k odstráneniu nezákonností (nefunkčnosti) akademického senátu príslušnej fakulty, ale zároveň ani nestanovuje, aké kroky môže akademický senát verejnej vysokej školy za týmto účelom, t.j. za účelom odstránenia nezákonnosti v zložení senátu fakulty uskutočniť. Nie je preto vylúčené, aby akademický senát univerzity najprv prebral pôsobnosť akademického senátu fakulty za účelom odstránenia nezákonného stavu v zložení akademického senátu fakulty (uznesenie č. 45/2016) a následne vyhlásil hlasovanie o odvolaní tých členov akademického senátu fakulty, u ktorých je daná (zrejmá) pochybnosť o zákonnosti ich mandátu (vyhlásenie hlasovania o odvolaní šiestich členov uskutočnené uznesením č. 46/2016). V tomto konkrétnom prípade AS KU pri prebratí pôsobnosti AS PF KU nepostupoval svojvoľne, ale postupoval za účelom odstránenia zrejmých pochybností v zákonnosti zloženia AS PF KU, pričom nezákonnosť zloženia dotknutého AS PF KU vyplýva najmä z nasledovných dokladov: • Zápisnica z mimoriadneho zasadnutia Legislatívnej komisie AS PF KU zo dňa 25.05.2016, v rámci ktorej Legislatívna komisia konštatovala Jednak neplatnosť mandátu Ing. A. L. ako člena AS PF KU, a jednak odporúčala vyhlásiť doplňujúce voľby na miesta Členov študentskej časti AS PF KU, • Stanovisko Ministerstva školstva Slovenskej republiky zo dňa 01.06.2016, ktorý sa venuje vybraným otázkam vyplývajúcim z rokovania Legislatívnej komisie AS PF KU, • Návrhové hárky podpísané 119 členmi akademickej obce za odvolanie stanovených členov AS PF KU, • List Veľkého kancelára Katolíckej univerzity v Ružomberku, ktorý odporučil AS KU uskutočniť kroky k odstráneniu nezákonnosti v zložení AS PF KU. Ohľadom namietanej absencie základných náležitostí rozhodnutia, tak ako ich predpokladá ustanovenie § 47 Správneho poriadku, žalovaný uviedol, že v zmysle § 108 ods. 1 zákona o vysokých školách sa na rozhodovanie podľa tohto zákona (s výnimkou rozhodovania v taxatívne uvedených prípadoch, ku ktorým však nepatria napadnuté uznesenia) nevzťahuje všeobecný predpis o správnom konaní. Žalovaný bol s poukazom na ust. § 180 SSP toho názoru, že žalovaný nie je v predmetnom súdnom konaní pasívne vecne legitimovaný, nakoľko žalovaný nie je správnym orgánom, ktorý vydal napadnuté uznesenia. V tejto súvislosti zároveň poukázal na ust. § 7 zákona o vysokých školách, ktoré definuje orgány akademickej samosprávy verejnej vysokej školy. 3. Podľa obsahu posúdil súd podanie žalobcov zo dňa 20.06.2016 ako všeobecnú správnu žalobu v zmysle zákona č. 162/2015 Z.z. Správny súdny poriadok (ďalej len „SSP“). 4. Podľa § 98 ods. 1 písm. g) SSP správny súd uznesením odmietne žalobu, ak je neprípustná. 5. Podľa § 3 ods. 1 písm. a) SSP na účely tohto zákona sa rozumie administratívnym konaním postup orgánu verejnej správy v rámci výkonu jeho pôsobnosti v oblasti verejnej správy pri vydávaní individuálnych správnych aktov a normatívnych správnych aktov, 6. Podľa § 3 ods. 1 písm. c) SSP na účely tohto zákona sa rozumie opatrením orgánu verejnej správy správny akt vydaný orgánom verejnej správy v administratívnom konaní, ktorým sú alebo môžu byť práva, právom chránené záujmy alebo povinnosti fyzickej osoby a právnickej osoby priamo dotknuté. 7. Podľa § 4 SSP orgánmi verejnej správy sa na účely tohto zákona rozumejú a) orgány štátnej správy, b) orgány územnej samosprávy, ktorými sú obce, mestá, a v hlavnom meste Slovenskej republiky Bratislave a v meste Košice mestské časti a samosprávne kraje, c) orgány záujmovej samosprávy, ktorým osobitný predpis zveril rozhodovanie o právach, právom chránených záujmoch a povinnostiach fyzickej osoby a právnickej osoby v oblasti verejnej správy, d) právnické osoby a fyzické osoby, ktorým osobitný predpis zveril rozhodovanie o právach, právom chránených záujmoch a povinnostiach fyzickej osoby a právnickej osoby v oblasti verejnej správy, e) štátne orgány, iné orgány alebo subjekty, ktorým osobitný predpis zveril rozhodovanie o právach, právom chránených záujmoch a povinnostiach fyzickej osoby a právnickej osoby v oblasti verejnej správy. 8. Podľa § 7 písm. b) SSP správne súdy nepreskúmavajú správne akty orgánov verejnej správy, ktoré nemajú povahu rozhodnutia o právach, právom chránených záujmoch alebo povinnostiach fyzickej osoby a právnickej osoby, najmä rozhodnutia a opatrenia organizačnej povahy a rozhodnutia a opatrenia upravujúce vnútorné pomery orgánu, ktorý ich vydal, ak tento zákon neustanovuje inak. 9. Kľúčovým pojmom správneho súdnictva je potom samotný pojem „verejná správa“. Z hľadiska súdnej praxe sa javí účelné vychádzať z definície pojmu verejná správa, ktorú uvádza autor knihy "Verejná správa" Dušan Hendrych (Hendrych, Dušan a kol.: Veřejná správa, Správní právo. In: Správní právo, část obecná, C.H. BECK/SEVT, Praha 1994, s. 1-16). Hendrych vychádza zo známej Motesquieovej definície deľby štátnej moci na zákonodarnú, výkonnú a súdnu. Odpočtom moci súdnej a zákonodarnej dospel k materiálnemu vymedzeniu pojmu verejnej správy ako "súhrnu zvyškových štátnych činností", ako aj k formálnemu vymedzeniu pojmu "verejná správa" ako činnosť takých orgánov štátu alebo verejnej moci, ktoré nie sú ani zákonodarnými zbormi, ani súdmi". 10. Z vyššie uvedeného vyplýva, že verejná správa sa dá definovať zásadne z dvoch odlišných hľadísk (pojatí): 1/ Vo formálnom (alebo tiež inštitucionálnom či organizačnom) pojatí je verejná správa chápaná ako činnosť orgánov označených ako správne úrady (orgány). 2/ V materiálnom (či funkčnom) pojatí je verejná správa činnosť tých štátnych či iných verejných inštitúcii, ktoré svojím obsahom nie sú činnosťou zákonodarnou, súdnou ani vládnou. 11. Orgány verejnej správy delí zákonodarca v SSP na dve skupiny. Prvú skupinu tvoria orgány štátnej správy a orgány územnej samosprávy bez ďalšieho. Druhú skupinu tvoria orgány záujmovej samosprávy, právnické osoby a fyzické osoby a iné štátne orgány len za kumulatívneho splnenia dvoch podmienok: 1/ zákon im musí zverovať rozhodovanie o právach a povinnostiach fyzických a právnických osôb (majú rozhodovaciu právomoc) a 2/ rozhodovacia právomoc sa uskutočňuje v oblasti verejnej správy. 12. Vysoké školy ako najvyšší článok vzdelávacej sústavy, sú vrcholnými centrami vzdelanosti, nezávislého poznania a tvorivej činnosti a majú kľúčovú úlohu vo vedeckom kultúrnom, sociálnom a ekonomickom rozvoji spoločnosti. Verejné vysoké školy sú tiež entitami záujmovej samosprávy, právnickými osobami sui gereneris, ktorým bola zverená právomoc autoritatívne rozhodovať o určitých právach a povinnostiach iných subjektov, najmä študentov. Súdna prax ustálila možnosti súdneho prieskumu napr. rozhodnutia o prijatí na štúdium, rozhodnutia o vymeraní poplatku za štúdium. Z inštitucionálneho hľadiska je teda možné nahliadať na verejnú vysokú školu ako na orgán verejnej správy v určitých prípadoch. 13. Z materiálneho hľadiska je však treba vždy posúdiť, či individuálne rozhodnutie alebo opatrenie verejnej vysokej školy bolo vydané v administratívnom konaní, teda v rámci výkonu pôsobnosti verejnej vysokej školy v oblasti verejnej správy. Dôležité je teda posúdiť, k dosiahnutiu akého cieľa slúži správa, ak je to dosiahnutie verejného cieľa, môžeme hovoriť o tom, že činnosť je vykonávaná vo verejnom záujme, a teda jedná sa o verejnú správu. (k pojmu verejná správa viď nález Ústavného súdu SR sp. zn. Pl. ÚS 19/1998). V prípade, že subjekt vykonáva činnosť sledujúcu verejný cieľ, nastáva predpoklad, že v danom prípade nevykonáva správu súkromnú, ale verejnú. V pochybnostiach treba skúmať, či činnosť má aspoň zmiešanú verejnoprávnu a súkromnoprávnu povahu. 14. Podľa § 1 ods. 1 zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov (ďalej len „zákon č. 131/2002 Z.z.“) vysoké školy sú vrcholné vzdelávacie, vedecké a umelecké ustanovizne. 15. Podľa § 1 ods. 2 zákona č. 131/2002 Z.z. poslaním vysokých škôl, ktoré sú súčasťou európskeho priestoru vysokoškolského vzdelávania a spoločného európskeho výskumného priestoru, je rozvíjať harmonickú osobnosť, vedomosti, múdrosť, dobro a tvorivosť v človeku a prispievať k rozvoju vzdelanosti, vedy, kultúry a zdravia pre blaho celej spoločnosti, a tým prispievať k rozvoju vedomostnej spoločnosti. Napĺňanie tohto poslania je predmetom hlavnej činnosti vysokých škôl. 16. Podľa § 1 ods. 3 zákona č. 131/2002 Z.z. hlavnou úlohou vysokých škôl pri napĺňaní ich poslania je poskytovanie vysokoškolského vzdelávania a tvorivé vedecké bádanie alebo tvorivá umelecká činnosť. 17. Podľa § 6 zákona č. 131/2002 Z.z: (1) Do samosprávnej pôsobnosti verejnej vysokej školy patrí a) vnútorná organizácia, b) určovanie počtu prijímaných uchádzačov o štúdium, určovanie podmienok prijatia na štúdium a rozhodovanie v prijímacom konaní, c) utváranie a uskutočňovanie študijných programov, d) organizácia štúdia, e) rozhodovanie vo veciach týkajúcich sa akademických práv a povinností študentov, f) určovanie zamerania a organizovanie výskumnej, vývojovej alebo umeleckej a ďalšej tvorivej činnosti, g) uzatváranie, zmeny a zrušovanie pracovnoprávnych vzťahov a určovanie počtu a štruktúry pracovných miest na vysokej škole, h) udeľovanie vedecko-pedagogického titulu alebo umelecko-pedagogického titulu "docent" a "profesor" (§ 76), i) spolupráca s inými vysokými školami, inými právnickými osobami a fyzickými osobami, a to aj so zahraničnými, j) voľba členov orgánov akademickej samosprávy verejnej vysokej školy, k) hospodárenie verejnej vysokej školy a nakladanie s jej majetkom v súlade s týmto zákonom, l) určovanie výšky príspevku študentov na úhradu časti nákladov na štúdium (ďalej len "školné") a poplatkov spojených so štúdiom podľa § 92, ak tento zákon nestanovuje inak. (2) Základom akademickej samosprávy verejnej vysokej školy je akademická obec (§ 3) verejnej vysokej školy, ktorá volí a odvoláva členov akademického senátu verejnej vysokej školy [§ 7 písm. a)]. (3) Podrobnosti o organizácii a činnosti verejnej vysokej školy, ako aj postavenie členov akademickej obce upravujú jej vnútorné predpisy (§ 15). (4) Ak sa vysoká škola člení na fakulty, vykonávajú fakulty samosprávnu pôsobnosť verejnej vysokej školy v rozsahu ustanovenom v § 23. 17. Podľa § 7 zákona č. 131/2002 Z.z orgány akademickej samosprávy verejnej vysokej školy sú: a) akademický senát verejnej vysokej školy, b) rektor, c) vedecká rada verejnej vysokej školy, umelecká rada verejnej vysokej školy alebo vedecká a umelecká rada verejnej vysokej školy (ďalej len "vedecká rada verejnej vysokej školy"), d)disciplinárna komisia verejnej vysokej školy pre študentov (ďalej len "disciplinárna komisia verejnej vysokej školy"). 18. Podľa § 9 (Pôsobnosť akademického senátu verejnej vysokej školy) zákona č. 131/2002 Z.z.: (1) Akademický senát verejnej vysokej školy a) schvaľuje návrh rektora na zriadenie, zlúčenie, splynutie, rozdelenie, zrušenie, zmenu názvu alebo zmenu sídla verejnej vysokej školy a fakulty verejnej vysokej školy po predchádzajúcom vyjadrení Akreditačnej komisie [§ 82 ods. 2 písm. d)], b) schvaľuje na návrh rektora vnútorné predpisy verejnej vysokej školy podľa § 15 ods. 1 písm. a) až e) a i) až k) a ak tak ustanovuje štatút verejnej vysokej školy vnútorné predpisy podľa § 15 ods. 1 písm. l), na návrh predsedu akademického senátu verejnej vysokej školy vnútorné predpisy verejnej vysokej školy podľa § 15 ods. 1 písm. f) a g) a na návrh dekana vnútorné predpisy fakulty podľa § 33 ods. 2 písm. a), § 33 ods. 3 písm. a) a § 34 ods. 1, c) volí kandidáta na rektora a navrhuje odvolanie rektora z funkcie, d) schvaľuje návrh rektora na vymenovanie a odvolanie prorektorov, e) schvaľuje návrh rektora na vymenovanie a odvolanie členov vedeckej rady verejnej vysokej školy, f) schvaľuje návrh rozpočtu verejnej vysokej školy, ktorý predložil rektor, a kontroluje hospodárenie s finančnými prostriedkami verejnej vysokej školy, tým nie je dotknuté právo odborovej organizácie kolektívne vyjednávať, g) vyslovuje súhlas s návrhom štatútu správnej rady predloženým rektorom; po súhlase akademického senátu verejnej vysokej školy rektor predloží návrh štatútu správnej rady na schválenie ministrovi, h) schvaľuje návrh rektora na členov správnej rady a navrhuje ministrovi dvoch členov správnej rady podľa § 40 ods. 2, i) schvaľuje návrhy rektora na úkony podľa § 41 ods. 1 pred ich predložením na schválenie správnej rade verejnej vysokej školy; ak sa návrhy rektora týkajú majetku, ktorý slúži na plnenie úloh fakulty, a vyjadrenie akademického senátu fakulty k týmto návrhom podľa § 27 ods. 1 písm. m) je záporné, na ich schválenie akademickým senátom verejnej vysokej školy je potrebná dvojtretinová väčšina všetkých členov akademického senátu verejnej j) schvaľuje dlhodobý zámer verejnej vysokej školy (§ 2 ods. 10) predložený rektorom po prerokovaní vo vedeckej rade verejnej vysokej školy a jeho aktualizáciu, k) schvaľuje výročnú správu o činnosti a výročnú správu o hospodárení verejnej vysokej školy predloženú rektorom, l) pred schválením vo vedeckej rade vysokej školy prerokúva návrh študijných programov, ktoré sa nebudú uskutočňovať na fakulte, ale na vysokej škole, predložený rektorom, m) schvaľuje podmienky prijatia na štúdium predložené rektorom, ak ich schválenie nepatrí do pôsobnosti akademického senátu fakulty, n) vyjadruje sa o návrhu rektora na zriadenie, zmenu názvu, zlúčenie, splynutie, rozdelenie alebo zrušenie súčastí verejnej vysokej školy, ktoré nie sú fakultami, o) vyjadruje sa o podnetoch a stanoviskách správnej rady verejnej vysokej školy podľa § 41 ods. 7, p) volí zástupcu verejnej vysokej školy do Rady vysokých škôl (§ 107 ods. 3), q) - jeho študentská časť volí zástupcu verejnej vysokej školy do Študentskej rady vysokých škôl (§ 107 ods. 4), r) raz za rok podáva akademickej obci verejnej vysokej školy správu o svojej činnosti, ktorú zverejní na webovom sídle verejnej vysokej školy najmenej na štyri roky, s) vykonáva počas nevyhnutnej doby pôsobnosť akademického senátu fakulty za podmienok a v rozsahu ustanovenom štatútom verejnej vysokej školy, t) plní iné úlohy podľa tohto zákona a vnútorných predpisov verejnej vysokej školy. (2) Akademický senát verejnej vysokej školy v otázkach uvedených v odseku 1 písm. c), e), h), p) a q) rozhoduje tajným hlasovaním, ako aj v ostatných otázkach uvedených v odseku 1, ak o tajnom hlasovaní v danej veci rozhodne. (3) Akademický senát verejnej vysokej školy nie je podľa odseku 1 písm. s) oprávnený vykonávať pôsobnosť akademického senátu fakulty verejnej vysokej školy podľa § 27 ods. 1 písm. c), d), g), h), j), k) a m). Ak akademický senát príslušnej fakulty vykonáva svoju pôsobnosť v zložení, ktoré je v rozpore s týmto zákonom alebo vnútornými predpismi fakulty verejnej vysokej školy, akademický senát verejnej vysokej školy je oprávnený urobiť opatrenia, aby sa zloženie akademického senátu tejto fakulty uviedlo do súladu s týmto zákonom a s vnútornými predpismi tejto fakulty. Akademický senát verejnej vysokej školy je oprávnený vykonávať pôsobnosť akademického senátu fakulty verejnej vysokej školy podľa odseku 1 písm. s) a) podľa § 27 ods. 1 písm. a) len v rozsahu schvaľovania zmien a doplnkov predpisov príslušnej fakulty tak, aby tieto zmeny a doplnky neboli v rozpore so zákonom, všeobecne záväzným právnym predpisom alebo štatútom príslušnej fakulty, b) podľa § 27 ods. 1 písm. b) len v rozsahu schvaľovania návrhu rektora na odvolanie dekana podľa § 28 ods. 3, c) podľa § 27 ods. 1 písm. e) len v rozsahu kontroly nakladania s finančnými prostriedkami fakulty. 19. Podľa § 23 ods. 2 zákona č. 131/2002 Z.z. do samosprávnej pôsobnosti fakulty patrí a) vnútorná organizácia fakulty, b) určovanie počtu prijímaných uchádzačov o štúdium spôsobom určeným v štatúte verejnej vysokej školy [§ 15 ods. 2 písm. f)], c) organizácia štúdia v súlade so študijným poriadkom verejnej vysokej školy, d) určovanie zamerania a organizovanie výskumnej, vývojovej, umeleckej alebo ďalšej tvorivej činnosti, e) určovanie počtu a štruktúry pracovných miest zamestnancov zaradených na fakulte v rozsahu určenom v štatúte verejnej vysokej školy [§ 15 ods. 2 písm. b)], f) voľba členov orgánov akademickej samosprávy fakulty, g) uskutočňovanie zahraničných vzťahov a aktivít v oblastiach, v ktorých fakulta pôsobí, h) nakladanie s finančnými prostriedkami pridelenými fakulte vysokou školou a s finančnými prostriedkami, ktoré fakulta inak získala na plnenie svojich úloh; fakulta sa tiež vyjadruje k nakladaniu s majetkom, ktorý slúži na plnenie jej úloh (§ 17 ods. 2). 20. Krajský súd dospel k záveru, že činnosť akademického senátu verejnej vysokej školy - Katolíckej univerzity v Ružomberku vo forme vydania uznesenia č. 45/2016 zo dňa 07.06.2016 podľa § 9 ods. 3 zákona č. 131/2002 Z.z. je činnosťou v oblasti verejnej správy, keďže sleduje verejný cieľ, zachovanie zloženia senátu v súlade so zákonmi. 21. Uznesenie č. 45/2016 zo dňa 07.06.2016 však nepredstavuje rozhodnutie, resp. opatrenie v rámci autoritatívneho konania podľa zákona č. 131/2002 Z.z. o individuálnych právach a povinnostiach fyzických či právnických osôb, tak ako ho definuje ust. § 3 písm. a) SSP v spojení s 3 písm. c) SSP a § 4 písm. c) SSP. Krajský súd sa stotožnil s názorom žalovaného, že sa jednalo o rozhodnutie orgánu záujmovej samosprávy, ktoré nepodlieha súdnemu prieskumu v zmysle § 7 písm. b) SSP, keďže sa ním nerozhodlo o právach, právom chránených záujmoch alebo povinnostiach fyzickej osoby a právnickej osoby, ale o opatrení vnútorného, organizačného charakteru o prevzatí pôsobnosti akademického senátu fakulty. 22. Krajský súd zdôrazňuje, že verejné vysoké školy sú samosprávne inštitúcie, a preto na zasahovanie do ich vnútorného fungovania a preskúmavanie zákonnosti ich rozhodnutí a opatrení má krajský súd právomoc v prípade, že je jednoznačné, že zákonom o vysokých školách, resp. iným zákonom zákonodarca zveril vysokým školám a ich príslušným orgánom kompetenciu rozhodovať o subjektívnych verejných právach a povinnostiach fyzických/ právnických osôb a je nepochybné, že takýmto rozhodnutím, môže byť táto fyzická ukrátená na svojich právach, a že ide o vzťah verejnoprávny. 23. Súd rozhodol o trovách konania podľa § 171 ods. 1 SSP, podľa ktorého ak účastník konania procesne zavinil odmietnutie žaloby alebo zastavenie konania, správny súd prizná trovy konania ostatným účastníkom konania. Žalobcovia zavinili odmietnutie žaloby, keďže sa domáhali preskúmania takého opatrenia, ktoré preskúmaniu nepodlieha, a preto súd priznal žalovanému voči žalobcom právo na úplnú náhradu dôvodne vynaložených trov konania. 24. Rozhodnutie súdu bolo prijaté hlasovaním v pomere hlasov 3 : 0. Poučenie: Proti tomuto uzneseniu je prípustná kasačná sťažnosť v lehote jedného mesiaca odo dňa jeho doručenia. Kasačná sťažnosť sa podáva Krajskému sudu v Žiline. O kasačnej sťažnosti rozhoduje Najvyšší súd Slovenskej republiky. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konanie o správnej žalobe v sociálnych veciach alebo konanie o správnej žalobe vo veciach azylu, zaistenia a administratívneho vyhostenia, c) je žalovaným Centrum právnej pomoci. Kasačnú sťažnosť možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. V kasačnej sťažnosti sa popri všeobecných náležitostiach podania (t. j. ktorému správnemu súdu je určené, kto ho robí, ktorej veci sa týka, čo sa ním sleduje a podpis), uvedie označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (ďalej len "sťažnostné body") a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2017:5016200525.3 (dáta aktuálne k 14. 11. 2026). Záväzné je znenie zverejnené súdom.




